CELEX: 32017R0981
Language: hu
Date: 2017-06-07 00:00:00
Title: A Bizottság (EU) 2017/981 végrehajtási rendelete (2017. június 7.) a 2014/65/EU európai parlamenti és tanácsi irányelvnek megfelelően az engedély megadása előtt más illetékes hatóságokkal folytatott konzultáció során alkalmazandó egységes formanyomtatványokra, mintadokumentumokra és eljárásokra vonatkozó végrehajtás-technikai standardok meghatározásáról (EGT-vonatkozású szöveg. )

10.6.2017   
               
               
                  HU
               
               
                  Az Európai Unió Hivatalos Lapja
               
               
                  L 148/16
               
            A BIZOTTSÁG (EU) 2017/981 VÉGREHAJTÁSI RENDELETE
      (2017. június 7.)
      a 2014/65/EU európai parlamenti és tanácsi irányelvnek megfelelően az engedély megadása előtt más illetékes hatóságokkal folytatott konzultáció során alkalmazandó egységes formanyomtatványokra, mintadokumentumokra és eljárásokra vonatkozó végrehajtás-technikai standardok meghatározásáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 84. cikke (4) bekezdésére,
      mivel:
      
                  (1)
               
               
                  A 2014/65/EU irányelv 84. cikke előírja, hogy az engedélyeknek az említett irányelv 7. cikkének megfelelő megadása előtt konzultációt kell folytatni az illetékes hatóságokkal. A 2014/65/EU irányelv emellett előírja egységes formanyomtatványok, mintadokumentumok és eljárások kialakítását.
               
            
                  (2)
               
               
                  Az illetékes hatóságok közötti kommunikáció megkönnyítése érdekében az illetékes hatóságoknak ki kell jelölniük egy kapcsolattartó pontot specifikusan az engedély megadása előtti kommunikáció céljára.
               
            
                  (3)
               
               
                  Annak biztosítása érdekében, hogy az illetékes hatóságok hatékonyan és megfelelő időben konzultálni tudjanak egymással az engedély megadása előtt, szükséges meghatározni a konzultációs megkeresésre, az átvételi elismervényre és a konzultációs megkeresésre adott válaszokra vonatkozó eljárásokat.
               
            
                  (4)
               
               
                  Az egységes formanyomtatványoknak, mintadokumentumoknak és eljárásoknak lehetővé kell tenniük a kicserélt vagy továbbított információk bizalmas kezelését a 2014/65/EU irányelvvel összhangban, valamint az uniós jogszabályokban a személyes adatok kezelésére és az ilyen adatok továbbítására vonatkozóan megállapított szabályok betartását.
               
            
                  (5)
               
               
                  A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
               
            
                  (6)
               
               
                  Ez a rendelet az Európai Értékpapírpiaci Hatóság (ESMA) által a Bizottságnak benyújtott végrehajtás-technikai standardtervezeten alapul.
               
            
                  (7)
               
               
                  A rendelet alapját képező végrehajtás-technikai standardtervezetről az ESMA nem tartott nyilvános konzultációt, és nem vizsgálta az érintett illetékes hatóságoknak ezen egységes formanyomtatványok és eljárások bevezetéséhez kapcsolódó potenciális költségeit és hasznát sem, mivel ez a standard hatókörét és hatását tekintve aránytalan lett volna, hiszen a végrehajtás-technikai standardok címzettjei csak a tagállami illetékes hatóságok, és nem a piaci szereplők.
               
            
                  (8)
               
               
                  Az ESMA kikérte az 1095/2010/EU európai parlamenti és tanácsi rendelet (2) 37. cikkével összhangban létrehozott Értékpapírpiaci Érdekképviseleti Csoport véleményét,
               
            ELFOGADTA EZT A RENDELETET:
      1. cikk
      Kapcsolattartó pontok
      (1)   Az illetékes hatóságok kapcsolattartó pontokat jelölnek ki az e rendelet szerinti kommunikáció céljára és weboldalukon közzéteszik a kapcsolattartó pontjaikra vonatkozó információkat.
      (2)   Az illetékes hatóságok elküldik az Európai Értékpapírpiaci Hatóságnak (ESMA) a kapcsolattartó pontjaikra vonatkozó információkat. Az ESMA az illetékes hatóságok általi felhasználás céljából aktualizálja és közzéteszi weboldalán a kapcsolattartó pontok listáját.
      2. cikk
      Konzultációs megkeresés
      (1)   A megkereső illetékes hatóság papíralapon vagy elektronikus úton küldi el a konzultációs megkeresést azon illetékes hatóság kapcsolattartó pontjának, amellyel konzultálni kíván.
      (2)   A megkereső illetékes hatóság a konzultációs megkeresését az I. mellékletben meghatározott formanyomtatvány kitöltésével nyújtja be. A megkereső illetékes hatóság a konzultációs megkereséshez csatolhat bármely olyan dokumentumot vagy igazoló okmányt, amelyet a megkeresés alátámasztásához szükségesnek ítél.
      3. cikk
      Átvételi elismervény
      A megkeresést fogadó illetékes hatóság a II. mellékletben meghatározott formanyomtatvány kitöltésével a konzultációs megkeresés kézhezvételétől számított öt munkanapon belül átvételi elismervényt küld a megkereső illetékes hatóság kapcsolattartó pontjának.
      4. cikk
      A konzultációs megkeresésre adott válasz
      (1)   A megkeresett illetékes hatóság a konzultációs megkeresésre papíralapon vagy elektronikus úton válaszol. A választ a megkereső illetékes hatóság kapcsolattartó pontjának kell címezni, kivéve, ha az említett hatóság másképp rendelkezik.
      (2)   A megkeresett illetékes hatóságnak tájékoztatnia kell a megkereső illetékes hatóságot, ha pontosításra van szüksége a kért információval kapcsolatban.
      (3)   A megkeresett illetékes hatóság a III. mellékletben meghatározott formanyomtatvány kitöltésével a lehető leghamarabb, de legkésőbb a konzultációs megkeresés kézhezvételétől számított 60 munkanapon belül a megkereső illetékes hatóság rendelkezésére bocsátja a következő információkat:
      
                  a)
               
               
                  a konzultációs megkeresésben kért információk és az engedély megadásával kapcsolatos bármely vélemény vagy fenntartás;
               
            
                  b)
               
               
                  az engedély megadását esetleg befolyásoló bármely egyéb alapvető információ.
               
            (4)   Amennyiben a megkeresett illetékes hatóság valószínűnek tartja, hogy nem tudja betartani a (3) bekezdésben meghatározott határidőt, erről azonnal értesíti a megkereső illetékes hatóságot, megadva a késedelem okait és a válasz becsült időpontját. Emellett rendszeresen tájékoztatást nyújt válasza elkészítésének előrehaladásáról.
      (5)   Amennyiben a megkeresett illetékes hatóság nem tudja betartani az e cikk (3) bekezdésében meghatározott határidőt, oly módon kell rendelkezésre bocsátania az információt, amely biztosítja, hogy a szükséges intézkedéseket azonnal végre lehessen hajtani, betartva a 2014/65/EU irányelv 7. cikkének (3) bekezdésében meghatározott határidőt.
      5. cikk
      Konzultációs eljárások
      (1)   Az illetékes hatóságok a konzultációs megkereséssel és az arra adott válasszal kapcsolatos kommunikáció céljára a 2. cikk (1) bekezdésében és a 4. cikk (1) bekezdésében meghatározott eszközök közül a leggyorsabbat használják, figyelembe véve a titoktartási megfontolásokat, a továbbításhoz szükséges időt, a továbbítandó üzenet volumenét és a megkereső illetékes hatóság információhoz való hozzáférésének egyszerűségét. A megkereső illetékes hatóságnak mindenekelőtt haladéktalanul válaszolnia kell a megkeresett illetékes hatóság általi pontosítási kérésekre.
      (2)   Ha a kért információval egy tagállam olyan illetékes hatósága rendelkezik vagy rendelkezhet, amely eltér ugyanazon tagállam megkeresett illetékes hatóságától, a megkeresett illetékes hatóság haladéktalanul begyűjti az információt a másik illetékes hatóságtól és a 4. cikknek megfelelően továbbítja azt a megkereső illetékes hatóságnak.
      (3)   Az illetékes hatóságoknak együtt kell működniük a valamely megkeresés végrehajtása során esetleg felmerülő nehézségek megoldásában.
      (4)   Amennyiben az engedély megadására vagy elutasítására vonatkozó eljárás alatt új információ vagy további információ iránti igény merül fel, úgy az illetékes hatóságok együttműködnek annak biztosítása érdekében, hogy minden lényeges információ cseréjére sor kerüljön. Erre a célra az I. és II. mellékletben meghatározott formanyomtatványokat kell használni.
      (5)   A 2. cikk (1) bekezdésétől és a 4. cikk (1) bekezdésétől eltérve, amennyiben a megkereső illetékes hatóság az engedélykérelem értékelésének vége előtti utolsó 30 munkanapos időszak alatt tesz konzultációs megkeresést, a megkeresést megteheti szóban, feltéve, hogy később írásban megerősíti a konzultációs megkeresést, kivéve, ha a megkeresett illetékes hatósággal másként állapodik meg.
      6. cikk
      Az információk felhasználása
      (1)   Ha a megkeresett illetékes hatóság által rendelkezésre bocsátott információ szerepel a megkereső illetékes hatóságnak az engedélykérelemre adott válaszában, a megkereső illetékes hatóságnak tájékoztatnia kell a megkeresett illetékes hatóságot, mielőtt tájékoztatja a kérelmezőt.
      (2)   Olyan információ közzétételére irányuló kérelem esetén, amelyet egy illetékes hatóság egy másik illetékes hatóságtól kapott, a kérelmet fogadó illetékes hatóságnak értesítenie kell a másik illetékes hatóságot az információ közzététele előtt, és a szóban forgó információval kapcsolatos, adott esetben érvényt kell szereznie a rendelkezésre álló megfelelő jogszabályi kivételeknek vagy titoktartási kötelezettségeknek.
      7. cikk
      Hatálybalépés és alkalmazás
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      Ezt a rendeletet 2018. január 3-tól kell alkalmazni.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2017. június 7-én.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 173., 2014.6.12., 349. o.
      
      
         (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
      
         I. MELLÉKLET
         
            Formanyomtatvány konzultációs megkereséshez
         
         Szövege kép
         
            A 2014/65/EU irányelv 84. cikke szerinti konzultációs megkeresés
            Hivatkozási szám:
            Dátum:
            Általános információk
            FELADÓ:
            Tagállam:
            Megkereső illetékes hatóság:
            Cím:
            (A kapcsolattartó pont elérhetőségei)
            Név:
            Telefonszám:
            E-mail:
            CÍMZETT:
            Tagállam:
            Megkeresett illetékes hatóság:
            Cím:
            (A kapcsolattartó pont elérhetőségei)
            Név:
            Telefonszám:
            E-mail:
            Tisztelt [a megfelelő személy neve]!
            A 2014/65/EU irányelv 84. cikkével összhangban e konzultációs megkeresés az alább részletezett témákhoz kapcsolódik.
            Kérjük, vegyék figyelembe, hogy a 2014/65/EU irányelv 7. cikkének (3) bekezdésével összhangban az engedélykérelemre adandó válasz határideje [dátum]. Kérjük, hogy a kért információt és az egyéb lényeges információkat e megkeresés kézhezvételétől számított 60 munkanapon belül bocsássák rendelkezésre, vagy ha ez nem lehetséges, akkor jelezzék, hogy – az engedélykérelemre adandó válasz határidejére is figyelemmel – mikor tudják rendelkezésre bocsátani a kért információt.
            Az engedélyezési eljárásra vonatkozó információk
            Tárgy
            [Ismertesse az információt itt, vagy hivatkozzon az információt tartalmazó mellékletekre]
         
         Szövege kép
         
            Az engedélyezési eljárásra vonatkozó információk
            [Ismertesse az információt itt, vagy hivatkozzon az információt tartalmazó mellékletekre]
            Egyéb részt vevő illetékes hatóságokra vonatkozó információk
            [Ismertesse az információt itt, vagy hivatkozzon az információt tartalmazó mellékletekre]
            Előzmények
            [Ha a megkeresésnek volt előzménye, az azonosítás érdekében adja meg a korábbi megkeresés adatait]
            Kért információk [adott esetben]:
            [Ismertesse részletesen a kért konkrét információt, ideértve a kért vonatkozó dokumentumokat, és indokolja, hogy miért van szükség erre az információra az engedélykérelem felülvizsgálatához]
            A megkereső illetékes hatóság által adott kiegészítő információ.
            [Ismertesse, hogy a megkereső illetékes hatóság a megkeresés tárgyával összefüggésben kapcsolatba lépett-e vagy kapcsolatba kíván-e lépni a megkeresett illetékes hatóság tagállamának más hatóságával vagy bűnüldöző hatóságával, vagy bármely más olyan illetékes hatósággal, amely a megkereső illetékes hatóság szerint komolyan érdekelt a megkeresés tárgyában]
            Titoktartási kötelezettség
            [Ismertesse a szükséges titoktartási figyelmeztetéseket vagy az információ megengedett felhasználásának bármely szükséges korlátozását (összhangban az uniós joggal)].
            Tisztelettel:
            [aláírás]
         
      
      
         II. MELLÉKLET
         
            Formanyomtatvány a konzultációs megkeresés átvételi elismervényéhez
         
         Szövege kép
         
            A 2014/65/EU irányelv 84. cikke szerinti konzultációs megkeresés átvételi elismervénye
            Hivatkozási szám:
            Dátum:
            FELADÓ:
            Tagállam:
            Megkeresett illetékes hatóság:
            Cím:
            (A kapcsolattartó pont elérhetőségei)
            Név:
            Telefonszám:
            E-mail:
            CÍMZETT:
            Tagállam:
            Megkereső illetékes hatóság:
            Cím:
            (A kapcsolattartó pont elérhetőségei)
            Név:
            Telefonszám:
            E-mail:
            Tisztelt [a megfelelő személy neve]!
            Ezúton értesítjük, hogy megkaptuk a 2014/65/EU irányelv 84. cikkének megfelelő, [dátum]-i konzultációs megkeresését.
            A válasz várható időpontja:
            Tisztelettel:
            [aláírás]
         
      
      
         III. MELLÉKLET
         
            Formanyomtatvány konzultációs megkeresésre adott válaszhoz
         
         Szövege kép
         
            A 2014/65/EU irányelv 84. cikke szerinti konzultációs megkeresésre adott válasz
            Hivatkozási szám:
            Dátum:
            FELADÓ:
            Tagállam:
            Megkeresett illetékes hatóság:
            Hivatalos cím:
            (A kapcsolattartó pont elérhetőségei)
            Név:
            Telefonszám:
            E-mail:
            CÍMZETT:
            Tagállam:
            Megkereső illetékes hatóság:
            Cím:
            (A kapcsolattartó pont elérhetőségei)
            Név:
            Telefonszám:
            E-mail:
            Tisztelt [a megfelelő személy neve]!
            A 2014/65/EU irányelv 84. cikkének megfelelően megvizsgáltuk [éééé.hh.nn]-i, [hivatkozás beillesztendő] hivatkozási számú konzultációs megkeresését.
            Kérjük, szükség esetén jelezze, ha pontosításra van szüksége a kért információval vagy a vonatkozó engedélyezési eljárás valamely egyéb szempontjával kapcsolatban:
            Ha összegyűjtötte a kért információt, azt itt adja meg, vagy ismertesse, hogy azt miként fogja rendelkezésre bocsátani, vagy hivatkozzon az azt tartalmazó releváns mellékletekre:
         
         Szövege kép
         
            Ha van egyéb lényeges vagy alapvető információja, azt itt adja meg, vagy ismertesse, hogy azt miként fogja rendelkezésre bocsátani, vagy hivatkozzon az azt tartalmazó releváns mellékletekre:
            [Ismertesse az engedély megadását esetleg befolyásoló bármely egyéb lényeges információkat]
            Titoktartási kötelezettség
            [Ismertesse a szükséges titoktartási figyelmeztetéseket vagy az információ megengedett felhasználásának bármely szükséges korlátozását (összhangban az uniós joggal)].
            Tisztelettel:
            [aláírás]